Wynlandgoed-moord: ‘My lewe is vernietig’Jason en Susan Rohde. Foto: Facebook Die inhegtenisneming van Jason Rohde, uitvoerende hoof van Sotheby’s International Realty South Africa, was onregmatig en het sy lewe vernietig, het die Stellenbosch-landdroshof Donderdag gehoor. Rohde (47) se regspan het aan die hof gesê die inhegtenisneming was ook baie ontstellend vir Rohde se drie dogters, wat tuis was toe hy by sy huis in Bryanston, Johannesburg, in hegtenis geneem is. Rohde verskyn vandag in die hof op aanklag van moord en regsverydeling in verband met die dood van sy vrou, Susan Rohde (47). Susan se liggaam is die oggend van 24 Julie in die badkamer van ŉ hotel op die Spier-wynlandgoed, buite Stellenbosch, gevind, waar sy met die koord van ŉ haartang opgehang is. Die polisie het aanvanklik ŉ geregtelike doodsondersoek geopen, maar dit is na ŉ saak van moord verander, nadat ŉ nadoodse ondersoek gedoen is. Adv. Peter Mihalik, Rohde se regsverteenwoordiger, het ŉ omvattende verklaring, wat deur Rohde onderteken is, aan die hof voorgelê. Mihalik het daarna die inhoud van die verklaring in die hofrekord ingelees. Volgens die verklaring het ŉ private nadoodse ondersoek getoon Susan is dood omdat sy gehang het en nie omdat sy verwurg is, soos beweer word nie. Mihalik het gesê Susan is voorheen gediagnoseer as ŉ selfmoordrisiko en die familie is gewaarsku sy het hulp nodig. Hy het gesê dit is nie in belang van geregtigheid dat Rohde se borgtogaansoek verder uitgestel word soos die staat versoek nie. Volgens Mihalik het Rohde genoeg bewyse aan die owerhede gegee om sy onskuld te bewys. Hy het ook gesê die speurder wat Rohde sonder ŉ lasbrief in hegtenis geneem het, het dit gedoen in opdrag van ŉ senior beampte verbonde aan die Wes-Kaapse direktoraat vir openbare vervolging. Die saak sal Donderdagmiddag hervat word. Lees alle vorige berigte oor Jason Rohde op Maroela Media. #JasonRohde #eNCA Rohde seated in the dock, awaiting the magistrate pic.twitter.com/bX88qKBKbn — Leigh-Anne Jansen (@LA_JANSEN) August 25, 2016